《崧台》
明代·梁以壮

独上崧台一听钟，憬然翻忆往年冬。林飞暮雨惊雄雉，州卷朝风泣亢龙。

峡口石声无汉阵，栏边树色有秦封。不堪望入崖门去，如此伤心又几重。

作者简介：梁以壮（一六○七─？），字又深，号芙汀居士。番禺人。以壮祖在明朝历有宦声，夙有家学。以壮年十一负文字之名，弱冠即有著述，后曾出岭游历。著有全集二十六卷，《兰扃前集》为其另行编选。